Управо у ипак неспутаној унутрашњој суверености полиса лежи и узрок краја савеза. Временом су расколи поводом политичких питања постали бројни, често потпиривани са стране (Рим). Централна власт показала се недораслом да спречи то и одржи кохезију. Непосредан повод за акцију Рима биће понашање савеза ненаклоњено Римљанима током Трећег македонског рата што ће на крају довести до пада савеза 146. п. н. е., а Римљани ће сурово казнити вођу отпора – град Коринт. Одавде је у "Федералистичким списима" извучен далекосежни закључак да су федерације много склоније унутрашњим расколима чланица, него опасностима успостављања централне диктаторске власти.